اؤزبکیستاندا 4 دسامبردا گئچیریله‌جک جمهورباشقانلیغی سئچیمینی تخمینا 50 اؤلکه‌دن 600دن چوخ گؤزلمچی ایزله‌یه‌جک.
مرکزی سئچیم کمیسیونو باشقانی میرزو اولوغ‌بک عبدسالوموو، جمهورباشقانلیغی سئچیم‌لرینه اولوسلارآسی توپلومدان بؤیوک ماراق اولدوغونو قید ائده‌رک، آوروپا گوونلیک و امکداش‌لیق تشکیلاتی‌نین اؤلکه‌دکی سئچیم‌لری ایلک دفعه تام تشکل‌لو گؤزلمچی هیاتی ایله ایزله‌یه‌جیینی بیلدیردی.
جمهورباشقانلیغی سئچیمی‌نین یئرلی و خاریجی تخمینا مین 300 ژورنالیست طرفین‌دن دا تعقیب ائدیله‌جیینی سؤیله‌ین عبدسالوموو، بو آنا قدر 60دان چوخ خاریجی ژورنالیسته تعقیب اوچون یئتکی وئریلدیگینی بیلدیردی.
جمهورباشقانلیغی سئچیمینده، میلی شاهلانیش دموکرات پارتیسی لیدئری سرور آتامورادوو، عدالت سوسیال دموکرات پارتیسی لیدئری نریمان اوماروو، خالق دموکرات پارتیسی لیدئری حوتامژون کئتمونوو ایله لیبئرال دئموکرات پارتیسین‌دن جمهورباشقانی وکیلی و باشباخان شوکت میرضیایئو یاریشا‌جاق.
اها‌لی‌سی تخمینا 32 میلیون اولان اؤزبکیستاندا 21،5 میلیونا یاخین ثبت اولونموش سئچیجی وار. جمهورباشقانلیغی سئچیمی اوچون اؤلکه‌ده 9 مین 378 صاندیق قورولدو.
جمهورباشقانی ایسلام کریموو، گئچیردیگی بئیین قاناماسی‌نین آردین‌دان معا‌لیجه گؤردوگو خسته‌خانادا 2 سپتامبردا حیاتینی ایتیرمیشدی.
